চার রানে তিন উইকেট খুইয়ে ভারত তখন চরম বিপদে। সেই সময়েই ক্রিজে এলেন তিনি। মহেন্দ্র সিংহ ধোনি। তার পর রোহিত শর্মার সঙ্গে জুটি বেঁধে এগিয়ে নিয়ে চললেন দলকে। প্রথম রানটিতেই ঢুকে পড়লেন দশ হাজার রানের ক্লাবে। আউট হলেন অর্ধশতরান করে। কিন্তু তবুও সমালোচনা পিছু ছাড়ছে না মহেন্দ্র সিংহ ধোনির। কেরিয়ারের দ্বিতীয় মন্থরতম অর্ধশতরানের পরে কোনও কোনও নেটিজেন প্রশ্ন তুলছেন, ধোনির কি ওয়ান ডে খেলার যোগ্যতা আর রয়েছে? এত মন্থর ব্যাটিং যে ওয়ান ডে ক্রিকেটের পরিপন্থী, তা মনে করিয়ে কেউ কেউ বলছেন, ধোনির এই ইনিংসই বুঝিয়ে দেয়, সেরা সময় পিছনে ফেলে এসেছেন মাহি।

এই বিষয়ে অন্যান্য খবর

বিশ্বকাপে ধোনির খেলা নিয়ে সংশয়! স্পষ্ট বার্তা বসের, তোলপাড় ভারতীয় ক্রিকেট


২০১৮ সালে কোনও অর্ধশতরান পাননি ধোনি। সেই হিসেবে নতুন বছরের প্রথম ইনিংসেই তাঁর অর্ধশতরান নিঃসন্দেহে তাঁর ফ্যানদের কাছে আনন্দের ব্যাপার। বিশ্বকাপের আগে আর খুব বেশি ম্যাচ পাবেন না ধোনি। এই ক’টি ম্যাচে তাঁকে দেখে নিতে চাইছেন নির্বাচকরা। কিন্তু ৯৩ বলে অর্ধশতরান করে কি তিনি নিজেকে প্রমাণ করতে পারলেন? কেবল রানসংখ্যাই নয়, স্ট্রাইক রেটও যে বড় বালাই। 
রোহিত শর্মার সঙ্গে জুটি বেঁধে ১৩৭ রান যোগ করেছেন ধোনি। তাঁর আউট নিয়েও রয়েছে বিতর্ক। রিপ্লে থেকে পরিষ্কার, বল লেগ স্টাম্পের বাইরে পড়েছিল। কিন্তু সে সব সত্ত্বেও নেটিজেনদের ব্যঙ্গের কষাঘাত সইতে হয়েছে মাহিকে। এমনও কথা কেউ কেউ বলেছেন, টেস্ট থেকে অবসর নেওয়ার পরে ধোনি এবার ওয়ানডেতেই টেস্ট ইনিংস খেলতে শুরু করেছেন। 
পালটা কথাও বলেছেন অনেকেই। ওই পরিস্থিতিতে ঝড় সামলানোর পরিস্থিতিতে মন্থর ব্যাটিংই দরকার ছিল। আসলে অতীতে মহেন্দ্র সিংহ অনেক সময়ই তুলনায় ধীরে খেলে ইনিংসের সূচনা করতেন। কিন্তু পরের দিকে চালিয়ে খেলে সামলে দিতেন। আজ তিনি পারেননি। ভক্তরা চাইছেন, পরের খেলায় যেন ধোনি তেমন কিছু করতে পারেন। 
আজ ধোনি যখন সুবিশাল ছক্কাটি মারলেন তখন গ্যালারির উচ্ছ্বাস বুঝিয়ে দিল, যতই সমালোচনা হোক, আজও তাঁর জনপ্রিয়তা তুঙ্গে। আপাতত সেই ঝড়কে দীর্ঘতর হতে দেখতে উন্মুখ গ্যালারি। 
অর্ধশতরানের পরেও সেই আকাঙ্ক্ষা রয়েই গেল। পরের ম্যাচের জন্য আবার নতুন করে আশায় বুক বাঁধবেন ভক্তরা। 
আর ধোনি? তিনিও নিশ্চয়ই নতুন শুরুর স্বপ্নে ব্যাট-প্যাড পরে বাইশ গজে নামতে চাইবেন।